《谢忠子出山》
宋代·释德洪

道人弃家年最少，毛骨稽山冰雪妙。为余远出仙庐峰，云晴水寒秋自晓。

孤风峭世凤增击，高谊映人珠自照。嗟余苦遭梦幻缠，龟囚蚕缚何时了。

明朝定向旧庐归，想见盘空云露小。当期半夜立西风，月中拾取吹来啸。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。